/* KOM/2011/0444 galutinis */ KOMISIJOS ATASKAITA TARYBAI IR EUROPOS PARLAMENTUI Stipriasraučio reaktoriaus veikimas 2009 m.





KOMISIJOS ATASKAITA TARYBAI IR EUROPOS PARLAMENTUI Stipriasraučio reaktoriaus veikimas 2009 m. 2009 m. gegužės 25 d. Taryba priėmė Jungtinių tyrimų centro (JRC) įgyvendintiną trejų metų (2009–2011) papildomų mokslinių tyrimų programą, susijusią su JRC energetikos institute Petene (Nyderlandai) įrengto stipriasraučio reaktoriaus veikimu. Šio Tarybos sprendimo 4 straipsniu numatyta, kad Komisija kasmet informuos Europos Parlamentą ir Tarybą ir pateiks papildomos mokslinių tyrimų programos įgyvendinimo ataskaitą. Ši 2009 m. stipriasraučio reaktoriaus veiklos ataskaita yra pirmoji iš trimečių ataskaitų, kurios bus taikomos visai papildomai mokslinių tyrimų programai. Pagrindiniai programos tikslai: 1. užtikrinti saugų ir patikimą stipriasraučio reaktoriaus veikimą, siekiant užtikrinti neutronų srautą eksperimentiniams tikslams; 2. leisti mokslinių tyrimų institutams stipriasrautį reaktorių efektyviai naudoti įvairioms reikmėms: veikiančių branduolinių reaktorių saugos didinimo, sveikatos, įskaitant medicininių izotopų vystymo siekiant atsakyti į medicinos mokslinių tyrimų klausimus, branduolių sintezės, fundamentaliųjų mokslinių tyrimų bei mokymo ir atliekų tvarkymo, įskaitant galimybę ištirti naujos kartos reaktorių sistemose naudojamo branduolinio kuro saugos savybes. Be to, stipriasrautis reaktorius yra ir mokymosi priemonė doktorantams ir doktorantūros studijas baigusiems stipendininkams, kad jie galėtų vykdyti mokslinių tyrimų veiklą pagal nacionalines ar Europos programas. Saugus veikimas ir mokslinių tyrimų tikslai 2009 m. užtikrinti taip: 1. Saugus stipriasraučio reaktoriaus veikimas Stipriasraučio reaktoriaus operatorius yra NRG (Branduolinių mokslinių tyrimų konsultacinė grupė). Ji turi Nyderlandų nacionalinio reguliuotojo KFD (Kernfysische Dienst) suteiktą veiklos licenciją. Stipriasraučiam reaktoriui, kaip ir branduolinėms jėgainėms, taikomi teisiškai privalomi periodiniai vertinimai, kuriuos kas dešimt metų atlieka NRG. Be to, 2005 m. kovo mėn. atliktas Tatenos nepriklausomas stipriasraučio reaktoriaus vertinimas INSARR (integruotas mokslinių tyrimų reaktorių vertinimas); kitas vertinimas numatytas 2011 m. 2009 m. stipriasrautis reaktorius saugiai paleistas iš naujo ir veikė 248 dienas, o du laikotarpiai – atitinkamai 42,6 ir 31,3 dienos – buvo skirti visų stipriasraučio reaktoriaus sistemų, struktūrų ir komponentų prevencinei, korekcinei ir avarinei priežiūrai, siekiant užtikrinti saugų ir patikimą stipriasraučio reaktoriaus veikimą. Neįvyko joks tarptautinės branduolinių ir radiologinių įvykių skalėje (INES) fiksuojamas incidentas. 2009 m. dvi panaudoto kuro siuntos (iš viso 66 elementų) iš stipriasraučio reaktoriaus išsiųstos Olandijos centrinei radioaktyviųjų atliekų organizacijai. 2. Moksliniai tyrimai ir izotopų gamyba 2.1. Moksliniai tyrimai JRC ir toliau valdė NeT – Europos tinklą neutronų metodų standartizavimo struktūrinei darnai užtikrinti. Pagrindinė eksperimentinė NeT veikla buvo susijusi su nerūdijančio plieno plokščių ir sijų konkrečių suvirintųjų sujungimų tyrimu. Vykdyta tokia tęstinė mokslinė veikla: - liekamojo įtempio matavimas taikant neutronų difrakciją; - kuro švitinimo eksperimentai, daugiausiai pagal Euratomo bendrąsias programas; - kuro ir reaktoriaus struktūrinių medžiagų (grafito ir plieno) apšvitos tyrimas; - branduolių sintezės reaktoriaus technologijos eksperimentai, susiję su plieno, suvirintųjų sujungimų ir berilio būklės nustatymu, atliekamu po apšvitos. 2.2 Izotopų gamyba 2009 m. gegužės viduryje Kanados NRU reaktorius (medicininių izotopų gamybos įrenginys) sugedo ir juo nebebuvo galima naudotis visus 2009 m., todėl visame pasaulyje susidarė ilgalaikis medicininių izotopų trūkumas. Stipriasraučio reaktoriaus veiklos sutrikimas būtų sukėlęs panašių padarinių pasauliniu mastu. Todėl stipriasraučio reaktoriaus gamyba padidinta iki 180 % įprasto gamybos lygio, kad būtų patenkinta 60 % viso pasaulio Mo-99 poreikio. Pertvarkius gamybos įrengimus ir veiklos prioritetus atsirado galimybė paraleliai atlikti net 11 Mo-99 gamybos švitinimų. Stipriasraučiame reaktoriuje pagaminta pakankamai medžiagos, kad visame pasaulyje kasdien būtų galima atlikti 50 000 pacientų duomenų nuskaitymo veiksmų. Tai atitinka daugiau kaip pusę iš 10 mln. medicininių diagnozių, kasmet pateikiamų Europoje. 3. Finansinis indėlis į programos įgyvendinimą 2009 m. Komisija iš papildomos programos gavo 800 000 EUR eksploatavimo nutraukimo fondui. Kitos JRC išlaidos (tiesioginės personalo, pagalbinės stipriasraučio reaktoriaus, komunalinių paslaugų, panaudoto kuro tvarkymo) taip pat apmokėtos iš papildomos programos biudžeto. Pridedamame Tarnybų darbiniame dokumente stipriasraučio reaktoriaus veikimo 2009 m. rezultatai pateikiami išsamiau.